স্থানীয় বাংলাদেশীদের সঙ্গে দেখা হতে খুব একটা বেশি সময় লাগল না। অত্যন্ত অতিথিপরায়ণ প্রবাসী বাংলাদেশীদের একটা সংগঠন আছে: বাংলাদেশ-নিউ জিল্যান্ড ফ্রেন্ডশিপ এসোসিয়েশন। ছোট হলেও দেখে ভালো লাগার মতো তাঁদের বসার একটা জায়গা আছে। আছে বাংলা পত্রিকা আর বাংলা রেডিও — “একতার”। তাঁদের কাছেই জানতে পারলাম, প্রায় ৬০০ বাংলাদেশী আছেন এখানে। তবে কেউই মূল শহরে থাকেন না। আরো একটা বিষয় জানতে পারলাম: “দেশ থেকে এতো দূরে এসেও আমরা সবাই একসাথে হতে পারিনি। দল আছে, মত আছে, আছে মতভেদ।” আমি বাংলাদেশ পেলাম, প্রশান্ত মহাসাগরের পারে। কিছু বিজয়ী মানুষের কোলাহলে, সামাজিক ব্যবধানের আরেক রূপে।